Predica de la Krefeld
    Sâmbătă, 04 aprilie 2015, ora 1930
Ewald Frank


Cuvântul de introducere din Coloseni 1:13-15,19-23: „El ne-a izbăvit de sub puterea întunericului şi ne-a strămutat în Împărăţia Fiului dragostei Lui, în care avem răscumpărarea, prin sângele Lui, iertarea păcatelor. El este chipul Dumnezeului celui nevăzut, Cel întâi născut din toată zidirea...Căci Dumnezeu a vrut ca toată plinătatea să locuiască în El şi să împace totul cu Sine prin El, atât ce este pe pământ, cât şi ce este în ceruri, făcând pace prin sângele crucii Lui. Şi pe voi, care odinioară eraţi străini şi vrăjmaşi prin gândurile şi prin faptele voastre rele, El v-a împăcat acum prin trupul Lui de carne, prin moarte, ca să vă facă să vă înfăţişaţi înaintea Lui sfinţi, fără prihană şi fără vină; negreşit, dacă rămâneţi şi mai departe întemeiaţi şi neclintiţi în credinţă, fără să vă abateţi de la nădejdea Evangheliei pe care aţi auzit-o....”.


Vă spunem încă o dată tuturor, din inimă: Bine aţi venit, în Numele sfânt şi scump al Domnului nostru! Când fratele Miskys a citit acest Cuvânt preţios, mi-a venit gândul că trebuie să ne ridicăm în picioare când sunt citite astfel de cuvinte, cu o inimă mulţumitoare şi cu respect înaintea Dumnezeului celui viu pentru ceea ce a făcut El pentru noi.


Nu vă faceţi griji prea mari din cauza vocii mele. Am suferit puţin, mai ales în ultima călătorie din Orientul Îndepărtat. Aparatele de aer condiţionat n-au funcţionat prea bine. În mijlocul nostru avem doi medici, unul din ei m-a consultat în această după amiază şi totul este în ordine; plămânul şi vocea mea sunt în ordine. Nu vă faceţi griji. Totul este în ordine.


Fraţii şi surorile sunt în legătură cu noi şi cu Domnul. Dacă ei ne transmit saluturi, aceasta exprimă legătura noastră interioară. Avem mărturii bune despre ceea ce face Dumnezeu pretutindeni şi în mod deosebit de la iubitul nostru frate Erwin Pacheco care traduce în cabina de la balcon. El s-a întors din Cuba. Noi am fost acolo în februarie şi Dumnezeu a binecuvântat atât de puternic încât el a trebuit să se întoarcă acolo imediat în luna martie. Când a avut loc primul botez s-au botezat 28 de persoane; când a avut loc a doua oară s-au botezat 16, iar când a avut loc a treia oară s-au botezat 12; în total s-au botezat 56 de persoane, din care 12 au fost predicatori, în principal din biserici baptiste. Cu adevărat Dumnezeu a dăruit un har mare ca acest Cuvânt să-şi atingă scopul pentru care a fost trimis. De peste tot am putea da mărturii despre ceea ce face Dumnezeu în prezent; este pur şi simplu foarte puternic. Noi cu toţii suntem într-o mare aşteptare ca în scurt timp Domnul să Se descopere puternic şi El să-Şi ducă lucrarea Lui la încheiere şi noi toţi să fim luaţi Acasă. De fapt, acesta este scopul întâlnirilor noastre: ca noi să fim pregătiţi pentru ziua glorioasă a revenirii lui Isus Hristos, Domnul nostru.


Am spus deja că în orice loc voi fi, eu trebuie să citesc ceea ce i s-a spus fratelui Branham direct din norul de lumină supranatural. Eu v-o citesc şi va trebui s-o citesc de fiecare dată. Aici fratele Branham dă mărturia: „La malul râului au fost prezenţi mulţi oameni şi reporteri. Atunci mi-a spus din nou: «Priveşte în sus!». Şi când m-am uitat în sus, această lumină s-a coborât. Unii au leşinat şi un glas puternic care a cutremurat întreaga regiune a spus: «Aşa cum Ioan Botezătorul a fost trimis înaintea primei veniri a lui Hristos tot astfel acest mesaj care ţi-a fost dat ţie va premerge cea de-a doua venire a lui Hristos». Nu eu sunt premergătorul, ci mesajul va fi premergătorul”. Noi credem aceasta din toată inima. Pe cât de sigur Domnul a împlinit făgăduinţa şi la prima Lui venire l-a trimis pe Ioan Botezătorul ca un bărbat al lui Dumnezeu cu mesajul lui Dumnezeu pentru poporul lui Dumnezeu ca să pregătească Domnului calea, să pregătească inimile ca să-L primească şi să-L creadă pe Domnul, la fel de sigur se întâmplă totul acum. Cu adevărat este ultimul mesaj al chemării afară şi al pregătirii pentru ziua glorioasă a revenirii Domnului nostru Isus Hristos.


Noi cu toţii ştim că făgăduinţele lui Dumnezeu rămân, nu se clatină niciodată. El a pecetluit cu sângele Lui ceea ce a făgăduit în Cuvântul Său. Cerul şi pământul pot arde, munţii şi dealurile pot dispărea, dar cine crede acela va trăi că Cuvântul lui Dumnezeu rămâne veşnic valabil. Acelaşi lucru se potriveşte şi cu făgăduinţa pe care Domnul ne-a dat-o: „Şi după ce Mă voi duce şi vă voi pregăti un loc, Mă voi întoarce şi vă voi lua cu Mine, ca acolo unde sunt Eu, să fiţi şi voi” (Ioan 14:3). Aşa cum am citit ieri în Böblingen, în Evanghelia lui Matei, când Domnul nostru a serbat cina cu ai Săi, El a exprimat cuvintele din Matei 26:28-29: „Căci acesta este sângele Meu, sângele legământului celui nou, care se varsă pentru mulţi, spre iertarea păcatelor...”. Acum urmează partea a doua care ne este adresată nouă: „Vă spun...” vouă, celor cu care sunt împreună, vouă celor cu care serbez cina, vouă: „Vă spun că de acum încolo nu voi mai bea din acest rod al viţei, până în ziua când îl voi bea cu voi nou în Împărăţia Tatălui Meu”. Cu adevărat să credem din inimă că toţi aceia care vin la El şi sunt împreună cu El, care Îl cred pe Cuvânt, care au primit Cuvântul Său şi l-au acceptat, cu care El poate serba Cina, cu aceia o va serba din nou în Împărăţia lui Dumnezeu. Noi putem aparţine de aceia care nu se adună din obişnuinţă, ci din dorinţa interioară ca să aibă părtăşie cu Dumnezeu, să asculte Cuvântul Lui. Cu adevărat putem spune că cele mai binecuvântate zile din viaţa noastră sunt zilele şi ceasurile petrecute într-o adunare, când suntem împreună şi primim Cuvântul lui Dumnezeu prin credinţă şi cu respect.


Noi am citit din Coloseni unde este exprimată esenţa Evangheliei şi a propovăduirii. Voi ştiţi că astăzi este vorba ca să primim lucrarea de pe cruce, cu adevărat s-o primim şi s-o acceptăm. A devenit o realitate divină. Răscumpărarea este desăvârşită. Noi am fost răscumpăraţi pe deplin. Când am citit din Col. 1:20: „Şi să împace totul cu Sine prin El, atât ce este pe pământ, cât şi ce este în ceruri, făcând pace prin sângele crucii Lui”... Lăudat şi cinstit să fie Domnul nostru! Apoi versetele preţioase 21-22: „Şi pe voi...” care staţi aici în această adunare, voi care sunteţi aici, „Şi pe voi, care odinioară eraţi străini şi vrăjmaşi prin gândurile şi prin faptele voastre rele”, pe voi care staţi aici, noi toţi care astăzi ascultăm, pe noi care credem din toată inima „..El v-a împăcat acum prin trupul Lui de carne, prin moarte, ca să vă facă să vă înfăţişaţi înaintea Lui sfinţi, fără prihană şi fără vină”. Aici este atinsă esenţa unei taine: „în trupul Lui de carne, în trupul Lui de carne”. Adam şi Eva n-au păcătuit în trupul duhovnicesc din Geneza 1, ci în trupul de carne aşa cum este scris în Geneza 3. Pur şi simplu trebuie să vezi aceasta. Abia după ce Domnul Dumnezeu l-a creat pe Adam din ţărână și l-a pus într-un trup omenesc, a venit amăgirea. Amăgirea, încălcarea Cuvântului şi despărţirea de Dumnezeu a venit în trup de carne şi de aceea Domnul a trebuit să vină într-un trup de carne ca să împlinească răscumpărarea şi împăcarea noastră, prin harul Său. Ne vom mai întoarce la această temă.


În ultima scrisoare circulară am accentuat că înaintea revenirii Domnului pregătirea noastră este atât de necesară. În epistola lui Ioan, bărbatul lui Dumnezeu, scrie în 1 Ioan 2:28: „Şi acum, copilaşilor, rămâneţi în El, pentru ca atunci când Se va arăta El, să avem îndrăzneală şi, la revenirea Lui, să nu rămânem de ruşine şi depărtaţi de El”. Acest lucru este atât de important! Deja atunci era foarte important încât a trebuit să fie spus şi scris şi Cuvântul a fost scris tocmai pentru timpul nostru, pentru acum, când revenirea Domnului este la uşă. Aici bărbatul lui Dumnezeu scrie: „Şi acum, copilaşilor, rămâneţi în El..”. „Dacă rămâneţi în Mine, şi Eu voi rămâne în voi”. Şi cine rămâne în El, acela rămâne în Cuvântul Lui şi în voia Lui. Pentru ca noi toţi din acest loc, fraţilor şi surorilor, voi toţi care ne ascultaţi astăzi şi voi cei care veţi asculta acest serviciu divin mai târziu, noi toţi, să avem îndrăzneală atunci când Se va arăta El şi, la revenirea Lui, să nu rămânem de ruşine şi depărtaţi de El. Astăzi nu ne-o putem închipui pe deplin cum va fi cu aceia care vor fi rămas în urmă.


Iubiţilor, vă rog s-o luaţi la inimă: acest mesaj care premerge cea de a doua venire a lui Hristos, ne-a fost dat de Dumnezeu cu un singur scop: ca să aibă loc ultima chemare adresată poporului lui Dumnezeu. Eu personal cred, cu o convingere interioară, că toţi care acceptă, primesc şi cred ceea ce i s-a spus fratelui Branham, şi anume că mesajul încredinţat lui va premerge a doua venire a lui Hristos, tuturor acestora le-a fost dăruită prin har intrarea în Cuvântul lui Dumnezeu, astfel că ei nu au nicio împotrivire. Mesajul cuprinde, desigur, partea de învăţătură, partea profetică şi partea evanghelistică; include tema dumnezeirii, a botezului, a cinei, a alegerii, toate temele biblice sunt incluse în acest mesaj. Eu cred şi sunt convins că toţi cei care acceptă, primesc şi cred acum ceea ce a făgăduit Dumnezeu pentru timpul nostru, ei vor avea parte de revenirea Domnului. Fraţi şi surori, să nu ne uităm unii la alţii şi nici să nu ne uităm la ceea ce, câteodată, în viaţa noastră nu este tocmai aşa cum am vrea s-o avem. Dar noi o aducem înaintea Domnului şi ştim că răscumpărarea este desăvârşită şi că la revenirea Domnului noi vom fi desăvârşiţi.


Acum amintim şi accentuăm încă o dată: „...atunci când Se va arăta El, să avem îndrăzneală şi, la revenirea Lui, să nu rămânem de ruşine şi depărtaţi de El, să nu rămânem în urmă”. Iar aceasta este Matei 25:11-12 – fecioarele neînţelepte au venit prea târziu, au bătut la uşă, dar a fost prea târziu.


Eu v-o spun încă o dată, eu cred, cu o convingere interioară, că toţi care acum au primit har înaintea lui Dumnezeu cred din inimă, primesc, îşi vor dedica viaţa lor Domnului şi noi din convingere şi cu viaţa noastră adusă în conformitate cu Cuvântul lui Dumnezeu, putem spune: „Am fost răstignit împreună cu Hristos, şi trăiesc... dar nu mai trăiesc eu, ci Hristos trăieşte viaţa Lui prin mine”. El a luat locul nostru, aici pe pământ, ca să poată locui în noi şi să-Şi poată trăi viaţa Lui prin noi.


Al doilea verset biblic este scris în Evrei 9; şi acest lucru trebuie evidențiat de fiecare dată. Evrei 9:28: „tot aşa, Hristos, după ce S-a adus jertfă o singură dată, ca să poarte păcatele multora, Se va arăta a doua oară – nu în vederea păcatului – ca să aducă mântuirea celor ce-L aşteaptă”. Dar nu numai El este fără păcat, ci şi noi trebuie să fim fără păcat. Noi revenim imediat la acest punct.


De ce fratele Branham a trebuit să accentueze că necredinţa este păcatul originar? Cu adevărat, necredinţa este păcatul originar. În Geneza 2, Dumnezeu i-a spus lui Adam: „...din pomul cunoştinţei binelui şi răului să nu mănânci!” – noi toţi ştim ceea ce i-a spus Domnul Dumnezeu – iar în Geneza 3 a venit Satan şi a pus sub semnul întrebării tot ceea ce Dumnezeu îi spusese. El a semănat îndoiala în Eva: „Oare a zis Dumnezeu cu adevărat...?”. Da, Dumnezeu spusese, da, Dumnezeu a spus: „..căci în ziua în care vei mânca din el, vei muri negreşit”, dar Duşmanul a venit şi a pus aceasta sub semnul întrebării? „Oare a zis Dumnezeu cu adevărat: «Să nu..?»” şi apoi a adăugat: „vi se vor deschide ochii, şi veţi fi ca Dumnezeu”. Satan a semănat îndoiala, îndoiala s-a revărsat în necredinţă, necredinţa a dus la încălcarea Cuvântului, iar consecinţa a fost despărţirea de Dumnezeu.


Fraţi şi surori, atât de sigur cum necredinţa a condus la neascultare şi încălcare, la fel de sigur credinţa ne conduce înapoi în Cuvânt, înapoi la Dumnezeu, ne leagă cu ceea ce a spus Dumnezeu. O avem în Geneza 3, în mod deosebit în vers. 18 unde Domnul a rostit blestemul asupra pământului: „…spini şi pălămidă să-ţi dea, şi să mănânci iarba de pe câmp”. De ce Domnul nostru a purtat coroana de spini? Din cauza blestemului. El a blestemat pământul ca să dea spini şi mărăcini, iar când El a venit la noi a purtat coroana de spini, a luat blestemul asupra Sa, ne-a răscumpărat şi a plătit întregul preţ, pe deplin, pentru ca noi să putem fi proprietatea Lui pentru timp şi veşnicie. Vă rog pe voi toţi care sunteţi noi în mijlocul nostru, voi tinerilor, voi toţi care încă nu L-aţi trăit pe Dumnezeu, acceptaţi-o, primiţi-o prin credinţă: Dumnezeu era în Hristos, împăcând lumea, pe tine şi pe mine, cu Sine, scoţându-ne din moarte şi ne-a adus la viaţă.


Apoi, în Geneza 3:21 este scris că Domnul nostru i-a îmbrăcat pe Adam şi Eva cu haine de piele. În limba germană ne putem bucura de exactitatea traducerii. Viţelul sau capra n-au blană, ci doar mielul are blană. În traducerile altor limbi exprimarea înţelesului original este mai greoaie. Înainte ca Adam şi Eva să fie izgoniţi din Grădina Edenului, au fost jertfiţi doi miei pentru ca Domnul să-i poată îmbrăca cu blana mieilor. Apoi noi vedem legătura cu Mielul lui Dumnezeu: „Iată Mielul lui Dumnezeu, care ridică păcatul lumii!” Este bine dacă te poţi întoarce la început ca să vezi ce s-a întâmplat atunci când a avut loc căderea prin necredinţă şi apoi să vezi cum Domnul a reparat dauna. El a venit la noi, în trup de carne, ca să ne răscumpere şi să repare toată dauna.


Încă ceva foarte important. Răscumpărarea n-a putut avea loc prin vărsarea sângelui celor doi miei. De aceea Domnul Dumnezeu a pus nişte heruvimi care să învârtească o sabie învăpăiată ca să păzească drumul care duce la pomul vieţii pentru ca nimeni, în starea decăzută, să nu poată mânca din pomul vieţii şi apoi să devină nemuritor. Daţi-vă seama dacă omul în starea decăzută ar fi putut mânca din pomul vieţii atunci ar fi rămas veşnic în acea stare decăzută. Cu adevărat Dumnezeu S-a îngrijit ca planul Său veşnic să se împlinească aşa cum El l-a hotărât, aşa cum o putem citi şi în acest loc.


Dragi fraţi şi surori, ne întoarcem la punctul principal din Noul Testament: să crezi, să crezi. Fraţi şi surori, chiar şi credinţa în Unicul Dumnezeu n-ajută pe nimeni, ci numai dacă noi credem aşa cum zice Scriptura şi tot ceea ce spune ea. Gândiţi-vă la ceea ce este scris în Iacov. Să citim din Iacov 2:19: „Tu crezi că Dumnezeu este unul şi bine faci; dar şi dracii cred... şi se înfioară!”. Deci nu este suficient să crezi într-un singur Dumnezeu. Mulţi nu cred în Dumnezeu, dar unii se încred în El. Aceasta o spunem cu durere: chiar şi iudeii cred într-un singur Dumnezeu, dar ce le ajută aceasta dacă ei nu recunosc descoperirea lui Dumnezeu în Domnul nostru Isus Hristos şi ceea ce a făcut El. Citim mai departe v. 20: „Vrei, dar, să înţelegi, om nesocotit, că credinţa fără fapte este zadarnică?”. Credinţa trebuie unită cu fapta, credinţa trebuie să fie unită cu ascultarea. Continuăm cu citirea v. 21: „Avraam, părintele nostru, n-a fost el socotit neprihănit prin fapte...?”. Acestea nu sunt lucrări pe care tu şi eu le putem face după ideile noastre, ci acestea sunt lucrările pe care Domnul ni le-a poruncit să le facem. De exemplu în Marcu 16:16 când Domnul nostru a spus: „Cine va crede şi se va boteza va fi mântuit; dar cine nu va crede va fi osândit”. Prin urmare, cine crede acela se lasă botezat pentru ca credinţa să fie dovedită. Când persoana respectivă nu se lasă botezată atunci îi lipseşte fundamentul: îi lipseşte credinţa adevărată care poartă în sine înfăptuirea Cuvântului; credinţei îi lipseşte ascultarea; aşa este exprimat aici în v. 20: „credinţa fără fapte este zadarnică”. Citim mai departe v. 21: „..când a adus pe fiul său Isaac jertfă pe altar”. Ambele: Avraam L-a crezut pe Dumnezeu şi a văzut făgăduinţa împlinită, iar atunci când Domnul i-a poruncit să-l aducă ca jertfă pe Isaac el nu i-a spus aceasta Sarei, ci i-a spus doar slugii sale: „Rămâneţi aici cu măgarul; eu şi băiatul, ne vom duce până acolo să ne închinăm, şi apoi ne vom întoarce la voi”. Daţi-vă seama, ceea ce Domnul i-a poruncit lui, pentru el a fost o poruncă sfântă. De aceea aici este scoasă în evidență credinţa. Apoi v. 22: „Vezi că credinţa lucra împreună cu faptele lui, şi, prin fapte, credinţa a ajuns desăvârşită”.


Prin urmare, dacă noi credem că Dumnezeu Îşi duce la încheiere planul Său de mântuire în timpul nostru, atunci noi credem făgăduinţele pe care El ni le-a dăruit prin har. Noi o acceptăm şi o primim. Fie că este vorba despre tema dumnezeirii sau a botezului, în interiorul nostru nu este nicio împotrivire, ci noi credem din toată inima. Şi după ce am crezut cu adevărat ne şi este descoperit, prin Duhul.


Apoi citim v. 23: „Astfel s-a împlinit Scriptura care zice: «Avraam a crezut pe Dumnezeu, şi i s-a socotit ca neprihănire»; şi el a fost numit «prietenul lui Dumnezeu.»”. Haidem să devenim prieteni ai lui Dumnezeu şi numai după aceea plăcerea lui Dumnezeu se poate odihni asupra noastră, dacă noi avem un acord interior sincer cu fiecare Cuvânt şi acceptăm şi primim ceea ce Domnul ne are de spus în acest timp. Apoi este enumerat ce aparţine credinţei. După aceea avem Cuvântul din Evanghelia lui Ioan – şi acest Cuvânt trebuie recitit de fiecare dată; Ioan 8:24: „De aceea v-am spus că veţi muri în păcatele voastre; căci, dacă nu credeţi că Eu sunt, veţi muri în păcatele voastre”. Este unul dintre cele mai puternice cuvinte. Cine nu crede este deja osândit, aceasta n-o poţi schimba. Dumnezeu nu poate face absolut nimic cu necredinţa. Cine vrea să vină la Dumnezeu trebuie să creadă că El este prezent şi că El Se descoperă acelora care Îl caută.


Acum vă rog să ascultaţi care este primul lucru pe care îl descoperă Duhul lui Dumnezeu. Citim în Ioan 16:8: „Şi când va veni El, va dovedi lumea vinovată în ce priveşte păcatul, neprihănirea şi judecata”. Acum vă rog să ascultaţi atent! Mai întâi, „În ce priveşte păcatul: fiindcă ei nu cred în Mine”(v. 9). Mai întâi, aici este atinsă necredinţa. Duhul Sfânt ne convinge, prin har, că putem crede cum zice Scriptura. Aici sunt numite şi scrise trei lucruri: vers. 9: „În ce priveşte păcatul: fiindcă ei nu cred în Mine”. Ei cred în Dumnezeu, dar ei nu cred că Dumnezeu S-a descoperit în Isus Hristos pentru mântuirea noastră şi că El este singura descoperire a lui Dumnezeu pe pământ pentru mântuirea noastră. Vers. 9-10: „În ce priveşte păcatul: fiindcă ei nu cred în Mine; în ce priveşte neprihănirea: fiindcă Mă duc la Tatăl, şi nu Mă veţi mai vedea”. Dumnezeu ne-a făcut neprihăniţi prin El. Imediat o putem citi din Romani 8. Vers. 10-11: „În ce priveşte neprihănirea pe care Dumnezeu ne-a dăruit-o în Hristos fiindcă Mă duc la Tatăl, şi nu Mă veţi mai vedea; în ce priveşte judecata: fiindcă stăpânitorul lumii acesteia este judecat”.


Fraţi şi surori, fie ca astăzi să intre în inima noastră. Mai întâi: „În ce priveşte păcatul: păcatul necredinţei, în ce priveşte păcatul: fiindcă ei nu cred în Mine; în ce priveşte neprihănirea, neprihănirea pe care ne-a dat-o Răscumpărătorul; şi El S-a întors la tronul lui Dumnezeu; şi în ce priveşte judecata: fiindcă stăpânitorul lumii acesteia este judecat”, capul Şarpelui a fost zdrobit, boldul morţii a fost scos afară. Şi Domnul a înviat a treia zi, biruitor asupra morţii, a iadului şi asupra lui Satan; şi a putut striga: „Pentru că Eu trăiesc, şi voi veţi trăi”.

Fraţi şi surori, când apostolul Ioan scrie: „oricine este născut din Dumnezeu, nu păcătuieşte...” (1 Ioan 5:18). Cine este născut din Dumnezeu poate face o greşeală, dar el nu poate cădea în păcatul originar, nu poate fi găsit în necredinţă – aceasta nu merge! Cine este născut din Dumnezeu este în legătură cu Dumnezeu, are viaţa lui Dumnezeu în el şi o poartă. De aceea sunt scrise ambele lucruri. „Dar dacă cineva a păcătuit” (1 Ioan 2:1) – dar aceasta este la plural; aici nu este vorba de păcatul originar al necredinţei, ci este vorba despre încălcări, greşeli. Şi atunci putem veni la Domnul şi să ştim că El încă mai este Marele Preot şi că El ne iartă.


Fraţi şi surori, pentru mine a fost atât de puternic! De fapt, este un lucru să-l auzi pe fratele Branham când el relatează ceea ce s-a petrecut în Grădina Eden şi el chiar a spus: „În aceeaşi zi, înainte de amiază, Eva s-a împreunat cu Şarpele şi după amiază s-a împreunat cu Adam”. Cine ar avea curajul să spună aşa ceva? Şi fratele Branham spune: „Îngerul Domnului care stătea în cameră înaintea mea mi-a spus acest lucru şi eu doar dau mai departe ceea ce mi-a spus el în Numele Domnului”.


S-o accentuăm încă o dată. Pentru că amăgirea a avut loc în acest trup de carne şi păcatul originar a avut loc în acest trup, Domnul a trebuit să vină în trup de carne pentru ca să repare toată dauna de la început. Chiar când fratele Branham vorbeşte despre acest lucru – şi el a făcut aceasta de câteva ori – el spune că necredinţa este păcatul originar, apoi el evidenţiază că Domnul Dumnezeu i-a vorbit lui Adam, şi că Duşmanul a semănat îndoiala atunci când i-a vorbit Evei.


Nu permiteţi ca Duşmanul să vă însămânţeze cu sămânţa îndoielii faţă de Cuvântul lui Dumnezeu! Fie ca credinţa care a biruit lumea să devină o biruinţă a noastră, a tuturor. Cu adevărat, nimic altceva decât credinţa să triumfe şi ea să ne conducă la biruinţă.


Apoi avem locul minunat din Romani 8 pe care îl putem reciti de fiecare dată. O Evanghelie deplină, o mântuire deplină. Citim din Rom. 8:29-30: „Căci pe aceia pe care i-a cunoscut mai dinainte, i-a şi hotărât mai dinainte să fie asemenea chipului Fiului Său, pentru ca El să fie Cel întâi născut dintre mai mulţi fraţi. Şi pe aceia pe care i-a hotărât mai dinainte, i-a şi chemat; şi pe aceia pe care i-a chemat, i-a şi socotit neprihăniţi; iar pe aceia pe care i-a socotit neprihăniţi, i-a şi proslăvit”. Le-a dăruit slava cerească.


Acestea sunt realităţi divine care vor rămâne veşnic valabile. Totul s-a isprăvit. Pe crucea Golgotei Domnul nostru a strigat: „S-a isprăvit!” A reparat întreaga pagubă. Mielul lui Dumnezeu a purtat păcatele lumii; iar pentru cei răscumpăraţi şi din pricina celor aleşi, în Apoc. 13:8 este scris că numele nostru a fost scris: „de la întemeierea lumii, în cartea Vieţii Mielului, care a fost junghiat”. Dumnezeu a ştiut că noi vom fi astăzi în acest loc, Dumnezeu a ştiut că noi vom crede. Dumnezeu este atotştiutor şi a putut scrie numele nostru de la întemeierea lumii, în cartea Vieţii Mielului.


Să accentuăm acest Cuvânt încă o dată. Noi am fost invitaţi să avem parte de nunta Mielului: El, Mielul lui Dumnezeu; şi noi toţi, care credem în Unicul Dumnezeu, ştim că Acelaşi care a umblat în Grădina Edenului, Acelaşi care a jertfit cei doi miei cu care i-a îmbrăcat pe Adam şi Eva este Acelaşi care S-a descoperit în întregul Vechi Testament şi este Acelaşi care a venit la noi. O amintim în legătură cu un verset biblic din Luca 2:11: „Astăzi, în cetatea lui David, vi S-a născut un Mântuitor, care este Hristos, Domnul”. El a fost Domnul în întregul Vechi Testament, dar apoi El Şi-a întocmit un trup de carne pentru ca să locuiască aici pe pământ şi apoi, prin credinţa din inima noastră, să ia locuinţă în noi care încă mai suntem în trup de carne. Cu adevărat este un plan de mântuire minunat al Dumnezeului nostru. Noi am putea cânta de fiecare dată: „Ţie, Mielului lui Dumnezeu, Îţi dăm cinstea. Jertfa Ta a împlinit totul. Tu ne-ai eliberat de vina şi de păcatele noastre”. Dumnezeu nu i-a lăsat pe Adam şi pe Eva ca să plece dezbrăcaţi, ci i-a îmbrăcat şi S-a îngrijit de ei ca nu cumva să mănânce din pomul vieţii şi să rămână veşnic în acea stare decăzută; astfel că El, singurul care are viaţa veşnică, a venit şi ne-a dăruit viaţa veşnică, prin har. Şi noi ştim, conform 1 Cor. 15 de la v. 51, că la prima înviere noi vom fi îmbrăcaţi în nemurire. Un plan de mântuire minunat al Dumnezeului nostru! Domnul ne-a dăruit privilegiul să trăim acum, să vedem acum ceea ce se întâmplă conform celor prezise despre timpul de sfârşit. Apoi să ne ridicăm capetele noastre pentru că noi ştim că izbăvirea trupurilor noastre se apropie.


Fraţi şi surori, s-o vedem odată în faţa ochilor: în câte adunări carismatice şi penticostale se vorbeşte despre revenirea lui Hristos, despre semnele timpului? Cine citeşte revista „Strigătul de la miezul nopţii” acela va citi în permanenţă despre revenirea Domnului. Dar cine a recunoscut ceea ce a făgăduit Dumnezeu pentru acest timp? Cine a crezut ceea ce trebuie să se întâmple înainte de revenirea Domnului? Acesta este harul pe care Dumnezeu îl dă aleşilor Săi, că noi am recunoscut timpul, ceasul şi mesajul şi ştim: aşa cum atunci Ioan Botezătorul a fost trimis, tot aşa fratele Branham a fost trimis de Dumnezeu în timpul nostru cu mesajul care premerge cea de-a doua venire a lui Hristos. Căile noastre au fost odată intersectate şi noi am putut crede şi vedea. Căci este scris în Isaia 53:1: „Cine a crezut în ceea ce ni se vestise? Cui i s-a descoperit braţul Domnului?”. Isaia 53 este capitolul deosebit care ni-L arată pe iubitul nostru Domn şi Răscumpărător în drum spre Golgota, unde ne este descris: „Pedeapsa, care ne dă pacea, a căzut peste El, şi prin rănile Lui suntem tămăduiţi” – aceasta este o realitate divină, aceasta s-a întâmplat pentru noi. Atât de adevărat cât Dumnezeu trăieşte, atât de adevărat pedeapsa noastră a fost pusă asupra Lui pentru ca noi să avem pace cu Dumnezeu şi prin rănile Lui noi suntem vindecaţi. Este o realitate veşnic valabilă. Răscumpărarea, împăcarea, tot ceea ce ne-a dăruit Dumnezeu sunt valabile pentru totdeauna, nu ne pot fi luate niciodată înapoi. Aşa cum am citit: „pe aceia pe care i-a chemat, i-a şi socotit neprihăniţi; iar pe aceia pe care i-a socotit neprihăniţi, pe aceia i-a binecuvântat şi sfinţit”. El a făcut o lucrare desăvârşită de mântuire.


Spre încheiere s-o spunem încă o dată. Domnul Dumnezeu are un plan de mântuire pe care Şi-l împlineşte în timpul nostru. Suntem la începutul lui aprilie, iar acest timp pentru mine este un timp deosebit. Privesc în urmă la cei 53 de ani care au trecut. Cu adevărat Domnul a dăruit foarte mult har. În toţi aceşti ani încercările au fost neobişnuite, câteodată de neconceput. Dar tot la fel a fost şi propovăduirea: Domnul a împlinit totul cu aceia care au dăruit credinţă Cuvântului.


Un frate ne-a salutat cu Fapte 22:14, unde lui Pavel i-a fost dată însărcinarea: „El mi-a zis: «Dumnezeul părinţilor noştri te-a ales să cunoşti voia Lui, să vezi pe Cel Neprihănit, şi să auzi cuvinte din gura Lui»”. O chemare este hotărârea lui Dumnezeu. Niciun om nu poate face ceva pentru acest lucru. Nici Moise n-a putut face ceva că dintr-o dată Domnul i S-a descoperit într-un rug de foc. Avraam n-a putut face nimic atunci când era sub stejarii lui Mamre şi dintr-o dată trei bărbaţi au venit la el. Niciun proroc n-a putut face ceva de la sine, n-a putut influenţa hotărârea lui Dumnezeu. Chemările şi însărcinările sunt treaba lui Dumnezeu. Noi suntem mulţumitori, şi eu sunt mulţumitor, că Domnul nu l-a trimis doar pe fratele Branham cu un mesaj şi apoi l-a luat în pace în slavă. Ci după plecarea lui Acasă, mesajul a fost purtat până la marginile pământului pentru ca să se împlinească, cu adevărat, că această Evanghelie a Împărăţiei lui Dumnezeu va fi propovăduită tuturor popoarelor şi limbilor, ca mărturie. Şi apoi va veni sfârşitul.


Eu vă spun că sfârşitul este foarte aproape. Să rămânem cu toţii treji, să rămânem veghetori în umblarea noastră, în faptele noastre. Dar vă rog să fim foarte atenţi pentru ca să avem parte de răpire. În fiecare zi să ne cercetăm înaintea Feţei lui Dumnezeu şi să spunem: „Doamne, dacă este ceva care nu poate fi confirmat înaintea Ta, Te rog s-o iei de la mine. Curăţă-mă în scumpul şi preţiosul Tău sânge. Curăţă-mă prin Cuvântul Tău. Sfinţeşte-mă. Fă în mine tot ceea ce este necesar pentru ca să am parte de răpire”.


Voi încheia cu cele două versete de căpătâi: din 1 Ioan 2:28, ca să fim pregătiţi la revenirea Domnului; şi din Evrei 9:28, pentru ca să aşteptăm această revenire. Cu adevărat noi suntem într-o mare aşteptare a revenirii Domnului nostru şi noi credem că ea va avea loc în timpul nostru. Fie ca astăzi Domnul să dăruiască har prin această cercetare a Cuvântului despre căderea în păcat, despărţirea de Dumnezeu, de moartea care a avut loc; şi că Însuşi Domnul a pregătit o cale şi El Însuşi a venit la noi, ne-a răscumpărat din această stare decăzută şi ne-a dăruit înfierea, ca fii şi fiice ale lui Dumnezeu, prin har. Lui, atotputernicului Dumnezeu care a făcut lucruri nemaipomenite Îi aducem cinstea. Răscumpărarea s-a meritat. Şi aşa cum este scris, El a vărsat sângele Lui, sângele noului legământ, pentru Biserica noului legământ şi de asemenea pentru credincioşii din perioada Vechiului Testament; de aceea este scris: „şi să împace totul cu Sine prin El, atât ce este pe pământ, cât şi ce este în ceruri, făcând pace, prin sângele crucii Lui” (Col. 1:20). Toţi din Vechiul Testament au aşteptat ca sângele să fie vărsat pe crucea Golgotei şi au ştiut că va fi vărsat. Ei n-au putut fi desăvârşiţi fără noi; ei au trebuit să aştepte până când preţul a trebuit să fie plătit pe crucea Golgotei. Noi Îi dăm toată cinstea iubitului nostru Domn şi Răscumpărător, acum şi în vecii vecilor. Amin.


Fraţi şi surori, dragi prieteni, în timp ce ne aplecăm capetele în rugăciune şi ne deschidem inimile înaintea lui Dumnezeu, nu lăsaţi ca această zi să treacă pe lângă voi. Aceasta este ziua pe care Domnul a făcut-o pentru noi. Cine are nevoie de salvare, astăzi o poate trăi; cine are nevoie de vindecare o poate lua astăzi cu el acasă; cine are nevoie de eliberare astăzi poate trăi eliberarea. Dumnezeu ne-a dăruit totul. Domnul nostru a citit în sinagogă din Isaia 61: „Duhul Domnului Dumnezeu este peste Mine, căci Domnul M-a uns...să vestesc robilor slobozenia”, şi s-o spunem şi noi astăzi: dacă sunt în mijlocul nostru fraţi care mai sunt legaţi de fumat, sunt legaţi de jocul de cărţi sau de alte lucruri prin care Diavolul vă robeşte, vă ţine prizonieri şi vă  înnebuneşte, fie ca astăzi voi să trăiţi eliberarea, răscumpărarea deplină. Noi nu sărbătorim doar vinerea mare şi nu doar ne gândim la ceea ce s-a întâmplat, ci s-a întâmplat pentru noi, s-a întâmplat pentru tine şi pentru mine, pentru noi toţi. Şi de fiecare dată când Domnul era într-o adunare atunci toţi veneau la El, toţi care aveau nevoie de salvare, vindecare sau eliberare. Pentru acest lucru s-au adunat oamenii, ca să vină la Domnul. El ne-a dat făgăduinţa că va fi în mijlocul nostru ca să-Şi confirme Cuvântul Său. Ar fi bine dacă în mod deosebit tinerii şi-ar dedica viaţa lor Domnului. Cei care aveţi unele necazuri, nu vă faceţi nicio grijă. Dumnezeu este prezent şi Cuvântul îşi atinge scopul pentru care a fost trimis şi Sângele noului legământ este valabil pentru voi. Blestemul a fost luat de peste noi toţi şi binecuvântarea Dumnezeului atotputernic vine peste noi toţi. Să mai cântăm încă o dată şi cine doreşte să vină în faţă acela să vină.


Iubiţilor, dragilor, voi care aţi venit acum în faţă şi oriunde vă aflaţi în întreaga clădire, dacă noi cântăm că Isus este Biruitorul asupra morţii atunci aceasta este o realitate dovedită. El a înviat, El i-a putut spune lui Toma: „Adu-ţi degetul încoace şi uită-te la mâinile Mele; şi adu-ţi mâna şi pune-o în coasta Mea”, acelaşi Isus care a fost pus în mormânt a înviat. El a biruit moartea şi pe Satan, şi această biruinţă îţi aparţine ţie şi îmi aparţine mie, ne aparţine nouă tuturor. Primiţi-o astăzi! Luaţi-o! Primiţi-o prin credinţă! Acceptaţi-o! Primiţi-o prin credinţă! Şi tu frate Simon, voi toţi, primiţi-o prin credinţă. Primiţi-o cu toţii astăzi printr-o credinţă deplină!


Iubite Domn, Tu veşnicule, credinciosule Dumnezeu, aici este Cuvântul Tău. Tu ai plătit preţul pe crucea Golgotei, ai zdrobit capul Şarpelui, ai scos afară boldul morţii şi ai isprăvit răscumpărarea, vindecarea, eliberarea şi salvarea sufletului nostru. Eu mă rog acum pentru toţi care au venit acum în faţă ca să fie eliberaţi pe deplin prin puterea lui Dumnezeu, în Numele sfânt al lui Isus. Aleluia! Credeţi-o, lăudaţi şi măriţi puterea lui Dumnezeu. Aleluia! Aleluia! Mulţumiţi-I Domnului! Lăudaţi, cinstiţi şi măriţi pe Domnul pentru că El a făcut lucruri mari. Mulţumiţi-I, mulţumiţi-I, mulţumiţi-I! Aleluia! Lăudaţi pe Domnul, daţi-I cinstea, aduceţi-I mulţumire! Mulţumiţi-I lui Dumnezeu! Aleluia! Aici este descoperirea: Isus este Biruitorul. Amin.

Predica de la Krefeld
   Duminică, 05 aprilie 2015, ora 1030
Ewald Frank


Cuvântul de introducere din Matei 28:1-7: „La sfârşitul zilei Sabatului, când începea să se lumineze înspre ziua dintâi a săptămânii, Maria Magdalena şi cealaltă Marie au venit să vadă mormântul. Şi iată că s-a făcut un mare cutremur de pământ; căci un înger al Domnului s-a coborât din cer, a venit şi a prăvălit piatra de la uşa mormântului şi a şezut pe ea. Înfăţişarea lui era ca fulgerul, şi îmbrăcămintea lui albă ca zăpada. Străjerii au tremurat de frica lui şi au rămas ca nişte morţi. Dar îngerul a luat cuvântul şi a zis femeilor: «Nu vă temeţi; căci ştiu că voi căutaţi pe Isus care a fost răstignit. Nu este aici; a înviat, după cum zisese. Veniţi de vedeţi locul unde zăcea Domnul; şi duceţi-vă repede de spuneţi ucenicilor Lui că a înviat dintre cei morţi. Iată că El merge înaintea voastră în Galileea; acolo Îl veţi vedea. Iată că v-am spus lucrul acesta»”; Luca 24:5-6: „Pentru ce căutaţi între cei morţi pe Cel ce este viu? Nu este aici, ci a înviat”; Rom. 6:8-11: „Acum, dacă am murit împreună cu Hristos, credem că vom şi trăi împreună cu El, întrucât ştim că Hristosul înviat din morţi nu mai moare: moartea nu mai are nici o stăpânire asupra Lui. Fiindcă prin moartea de care a murit, El a murit pentru păcat, o dată pentru totdeauna; iar prin viaţa pe care o trăieşte, trăieşte pentru Dumnezeu. Tot aşa şi voi înşivă, socotiţi-vă morţi faţă de păcat, şi vii pentru Dumnezeu, în Isus Hristos, Domnul nostru”.


Vă spun tuturor bine aţi venit în Numele scump al Domnului nostru! Noi am auzit deja un Cuvânt minunat. Fiecare Cuvânt ni se adresează şi ne cercetează. Noi suntem în legătură cu Dumnezeu, cu Cuvântul şi cu Duhul şi-I suntem mulţumitori Domnului că nu numai atunci în 1 Cor. 15:6 a fost dată mărturia: „S-a arătat la peste cinci sute de fraţi deodată”, dar şi acum El este prezent, El este acelaşi ieri, azi şi în veci.


Fraţii noştri să ştie că noi citim emailurile pe care ei ni le scriu; pretutindeni fraţii ne ascultă şi noi putem fi văzuţi. Voi nu vă puteţi da seama ce înseamnă aceasta pentru mine. În toate călătoriile pe care le-am făcut în decursul a cincizeci de ani în diferite ţări, Dumnezeu a dăruit har şi pretutindeni credincioşii care au acceptat şi au primit Cuvântul, au posibilitatea acum să asculte şi să vadă.


Numele Domnului să fie mult lăudat şi cinstit. Noi suntem mulţumitori pentru ceea ce ne este spus în Sfânta Scriptură şi despre înviere: „Pentru ce căutaţi între cei morţi pe Cel ce este viu?”. Nu este astăzi aşa? În toate bisericile moarte Cel viu nici nu mai este prezent. Dumnezeu este prezent acolo unde El Se poate descoperi, unde El poate vorbi, unde El poate salva, unde poate vindeca, unde El poate binecuvânta. Dumnezeu nu este în nicio religie. Dumnezeu S-a descoperit în Isus Hristos, Domnul nostru, şi ne-a dăruit salvarea şi mântuirea, prin har. El ne-a înfiat ca fii şi fiice ale lui Dumnezeu şi a făcut din noi Trupul lui Hristos care este compus din mai multe mădulare care alcătuiesc o unitate, iar Domnul nostru Isus Hristos este Capul Bisericii.


Nu vă faceţi prea multe griji din pricina mea; eu am fost puţin neatent cu trupul meu. Voi ştiţi, câteodată îmi merge aşa cum mi-a mers în Ulan Bator unde erau minus 24 de grade, iar în Manila au fost plus 28 de grade; şi toate aceste diferenţe de temperatură afectează trupul. Pur şi simplu trebuie să rezişti. Câteodată aparatele de aer condiţionat au efecte negative asupra trupului, dar Îi mulţumim Domnului, eu încă mai pot. Eu am socotit: Moise şi-a început însărcinarea la vârsta de 80 de ani, şi, de fapt, eu am vrut să încetez la vârsta de 80 de ani, da. Dar Domnul nu întârzie cu împlinirea făgăduinţei, ci El aşteaptă până când ultimii sunt chemaţi afară. Este atât de puternic să-i auzim pe fraţii noştri cum dau mărturie despre ceea ce face Dumnezeu pretutindeni pe pământ. Fratele Miskys a dat mărturie despre ceea ce face Domnul acum în Brazilia. Lucruri neobişnuite, o lucrare a lui Dumnezeu nemaipomenită; oamenii se întorc la Cuvânt şi găsesc calea lor înapoi la Domnul. Minunat!


Astăzi vom cerceta câteva versete din Scriptură care tratează tema învierii Domnului nostru şi vorbesc despre acest eveniment. Dar permiteţi-mi s-o spun direct acum. Ce ar fi dacă noi am avea doar mărturiile de atunci și noi n-am putea da mărturie despre ceea ce face Dumnezeu în timpul nostru?


Fraţi şi surori, acesta este lucrul măreţ şi puternic, că Domnul S-a descoperit în timpul nostru într-un mod supranatural. Acum să ne gândim la chemarea fratelui Branham. Dacă ne gândim la chemarea lui Moise şi a lui Pavel atunci suntem mulţumitori – dar aceasta a fost atunci. Dar în timpul nostru a avut loc o chemare și o trimitere divină; şi la această chemare, fratelui Branham i s-a spus: „Aşa cum lui Moise i s-au dat două semne tot aşa şi ţie ţi se vor da două semne”. Pur şi simplu, o călăuzire legată cu chemarea, ca să se spună exact ceea ce aparţine de chemare şi ce trebuie să fie făcut. Toţi aceia pe care Domnul i-a chemat şi i-a trimis au primit călăuzirea pentru ceea ce aveau de făcut. Gândiţi-vă, Noe a primit călăuziri exacte pentru ceea ce trebuia să facă. Lui Moise i s-a spus: „Vezi să faci totul după chipul care ţi s-a arătat pe munte” (Ex. 25:40). Lucrul puternic a fost că toţi aceia care aveau de împlinit o însărcinare au primit inspiraţie de la Dumnezeu şi au făcut totul exact aşa cum le-a fost poruncit. Fie că a fost vorba de chivot – pe acesta nu l-a construit Moise – tot ceea ce trebuia făcut, totul s-a făcut exact aşa cum i-a fost arătat şi descoperit lui Moise. Toţi aceia care aveau de îndeplinit o însărcinare au fost inspiraţi şi călăuziţi de Dumnezeu ca s-o facă exact aşa cum Domnul a descoperit-o.


Exact aşa este şi cu Biserica Dumnezeului celui viu. Noi credem cu adevărat în reaşezarea deplină, că totul va fi adus înapoi în starea corectă înaintea lui Dumnezeu. Şi Domnul va avea o lucrare scurtă şi puternică în Biserica Lui. Aceasta a spus-o El însuşi. Însărcinarea noastră este să purtăm acest Cuvânt. Niciodată înainte n-au fost astfel de posibilităţi cum le avem acum la dispoziţie: în acelaşi timp, pe tot pământul, acest Cuvânt poate fi ascultat, crezut şi primit în toate popoarele şi în toate limbile. Toţi cei care ascultă Cuvântul simt că nu este un om care-şi prezintă programul propriu sau care doreşte să fie ceva, ci este ultimul mesaj divin pe care Dumnezeu îl adresează poporului Său pentru ca totul să fie adus în starea corectă.


Să spunem şi acest lucru încă o dată. În mişcarea penticostală s-au întâmplat multe lucruri prin lucrarea Duhului Sfânt – aceasta n-o poate nega nimeni. Dar după aceste lucrări ale Duhului a trebuit să vină propovăduirea Cuvântului. Toţi au rămas în direcţiile lor de credinţă, dar Dumnezeu doreşte să ne aducă înapoi şi de aceea cele trei lucruri trebuie să lucreze împreună: Sângele, Cuvântul şi Duhul; acestea trei aparţin împreună. Doar lucrarea Duhului nu este suficientă, pentru că Dumnezeu permite ca soarele să răsară atât peste cei drepţi cât şi pe cei nedrepţi, ploaia cade peste cei răi şi peste cei buni. Este scris în Ps. 22:30: „O sămânţă de oameni (sămânța Lui – în lb. germană) Îi va sluji”. Dumnezeu are o sămânţă şi această sămânţă Îi va sluji. În Ps. 22 se vorbeşte despre ceea ce a făcut Domnul pentru noi şi suntem mulţumitori că putem s-o trăim. În      Ps. 22 avem totul; vers. 1: „Dumnezeule! Dumnezeule! Pentru ce m-ai părăsit”, şi apoi v. 9: „Da, Tu m-ai scos din pântecele mamei, m-ai pus la adăpost de orice grijă la ţâţele mamei mele”; v. 17-18: „Toate oasele aş putea să mi le număr. Ei, însă, pândesc şi mă privesc; îşi împart hainele mele între ei şi trag la sorţ pentru cămaşa mea”. Totul s-a întâmplat exact aşa cum a fost scris. Apoi v. 22: „Voi vesti Numele Tău fraţilor mei şi Te voi lăuda în mijlocul adunării”. Când se întâmplă acest lucru? „Când Îmi voi da viaţa ca ispăşire pentru fraţii Mei” – El, întâiul născut dintre mulţi fraţi – „atunci voi face cunoscut Numele Tău fraţilor Mei. Nu tuturor oamenilor, ci fraţilor Mei” adică tuturor acelora care sunt născuţi din Dumnezeu, născuţi din nou la o nădejde vie, care au devenit fii şi fiice ale lui Dumnezeu acestora El le-a descoperit Numele care este mai presus de orice Nume. Şi lucrul frumos care este scris aici este: „Te voi lăuda în mijlocul adunării”; „Eu voi zidi Biserica Mea”. El Şi-a dat viaţa pentru noi, ne-a răscumpărat, El zideşte Biserica Lui şi Se descoperă. Apoi v. 29: „Toţi cei puternici de pe pământ vor mânca şi se vor închina şi ei; înaintea Lui se vor pleca toţi cei ce se coboară în ţărână, cei ce nu pot să-şi păstreze viaţa”. Apoi vine exprimarea puternică: „O sămânţă de oameni (sămânța Lui) Îi va sluji” (v. 30). Aleluia! Aleluia! Cu aceasta trebuie să mergem imediat mai departe la Isaia 53 ca să vedem că El Şi-a jertfit viaţa pentru noi, că El va vedea o sămânţă de urmași şi că va trăi multă vreme. Isaia 53:10: „Domnul a găsit cu cale să-L zdrobească prin suferinţă... Dar, după ce Îşi va da viaţa ca jertfă pentru păcat, va vedea o sămânţă de urmaşi (sămânța Lui), va trăi multe zile, şi lucrarea Domnului va propăşi în mâinile Lui”. Tot ceea ce face Dumnezeu este bine făcut, dar trebuie să fie descoperit în viaţa noastră. Cu adevărat noi să putem spune cu convingere că: El ni S-a descoperit. El ne-a descoperit planul Său de mântuire, ne-a descoperit Numele, ne-a deschis ochii, ne-a deschis inimile ca să credem aşa cum zice Scriptura”.


Noi am putea citi multe versete biblice pentru ca toţi să ştie că tot ceea ce a fost anunţat şi prezis în Vechiul Testament s-a împlinit în Noul Testament şi ceea ce a mai rămas de împlinit se va împlini. Toţi genunchii se vor pleca şi fiecare limbă va mărturisi că Isus Hristos este Domnul.


Acum să citim din Efeseni ca să arătăm cum a încadrat apostolul Pavel răscumpărarea isprăvită a Bisericii. Noi am citit toate versetele biblice, inclusiv Gal. 6. Vom repeta încă o dată Gal. 6:15: „Căci, în Hristos Isus, nici tăierea împrejur, nici netăierea împrejur nu sunt nimic, ci a fi o făptură nouă”. Născut din nou la o nădejde vie prin puterea învierii lui Isus Hristos din morţi.


Fraţi şi surori, voi care sunteţi aici prezenţi şi voi de pe întregul pământ. Aici Pavel a redat în mod unic, pe deplin, planul de mântuire al lui Dumnezeu cu Biserica. Citim direct în Efes. 1:3: „Binecuvântat să fie Dumnezeu, Tatăl Domnului nostru Isus Hristos, care ne-a binecuvântat cu tot felul de binecuvântări duhovniceşti, în locurile cereşti, în Hristos”.


Spuneţi pur şi simplu „Amin”, pentru că noi credem din toată inima. Domnul a luat de peste noi tot blestemul şi ne-a dăruit întreaga binecuvântare divină absolută, şi aşteptarea noastră este ca aceasta să fie descoperită acum în noi toţi. Vă rog, dacă credem ceea ce este scris în v. 4 atunci trebuie să ne fie descoperit ceea ce este scris în v. 3. Vers. 4: „În El, Dumnezeu ne-a ales înainte de întemeierea lumii, ca să fim sfinţi şi fără prihană înaintea Lui, după ce...”. Deci ambele lucruri: alegerea înainte de întemeierea lumii ca să fim binecuvântaţi cu fiecare binecuvântare duhovnicească pe care ne-a dat-o Dumnezeu în locurile cereşti şi, în final, să fim fără prihană înaintea Lui. Apoi vers. 7: „În El avem răscumpărarea, prin sângele Lui, iertarea păcatelor noastre, după bogăţiile harului Său”. Să spunem „Amin” pentru că exact aşa este scris. Aşa s-a întâmplat şi aşa avem dreptul s-o credem şi s-o primim. Apoi Ef. 1:17: „Şi mă rog ca Dumnezeul Domnului nostru Isus Hristos, Tatăl slavei, să vă dea un duh de înţelepciune şi de descoperire, în cunoaşterea Lui”. Şi acesta este un cadou din partea lui Dumnezeu care este gândit pentru noi.


Apoi în Ef. 2:4-5: „Dar Dumnezeu, care este bogat în îndurare, pentru dragostea cea mare cu care ne-a iubit, măcar că eram morţi în greşelile noastre, ne-a adus la viaţă împreună cu Hristos (prin har Sunteţi mântuiţi)”. Aceasta este o realitate divină. Aşa este scris şi aşa s-a întâmplat. Vers. 6: „El ne-a înviat împreună, şi ne-a pus să şedem împreună în locurile cereşti, în Hristos Isus”. În ochii lui Dumnezeu suntem deja desăvârşiţi, suntem proslăviți. Apoi ne uităm la Ef. 2:15: „şi, în trupul Lui, a înlăturat vrăjmăşia dintre ei, Legea poruncilor, în orânduirile ei, ca să facă pe cei doi să fie în El însuşi un singur om nou, făcând astfel pace”. Deci nu ne-a dăruit doar pacea, ci ne-a făcut şi împăciuitori. Suntem mulţumitori lui Dumnezeu că avem aceste cuvinte.


Acum ne întoarcem la ceea ce îmi este în mod deosebit pe inimă. În Efeseni cap. 3 şi 4 ne-a fost spus tot ceea ce am primit noi, ca credincioși, ca Biserică, de la Dumnezeu. Citim în Ef. 3:8: „Da, mie, care sunt cel mai neînsemnat dintre toţi sfinţii, mi-a fost dat harul acesta să vestesc Neamurilor bogăţiile nepătrunse ale lui Hristos”. Mai întâi a venit mesajul divin adresat iudeilor. Apoi în Fapte 13:47, Pavel se adresează neamurilor, referindu-se la Isaia 49:6, pentru că aşa este scris: „Te-am pus să fii lumina neamurilor”. Apoi citim mai departe Ef. 3:9: „şi să pun în lumină înaintea tuturor care este isprăvnicia acestei taine, ascunse din veacuri în Dumnezeu, care a făcut toate lucrurile; pentru ca domniile şi stăpânirile din locurile cereşti să cunoască azi, prin Biserică, înţelepciunea nespus de felurită a lui Dumnezeu”. Toate puterile, toate stăpânirile sunt biruite pentru că aşa este scris: „Şezi la dreapta Mea, până voi pune pe vrăjmaşii Tăi aşternut al picioarelor Tale”. Toate puterile, toate stăpânirile sunt biruite, iar biruinţa Domnului nostru este biruinţa noastră. Apoi continuăm privitor la Biserică. Citim Ef. 4:3 „şi căutaţi să păstraţi unirea Duhului, prin legătura păcii”. Şi noi ştim foarte bine cum se întâmplă acest lucru. Fiecare învăţătură adevărată ne leagă pe noi, Biserica, unii cu alţii. Fiecare învăţătură falsă rupe Biserica. Trebuie să fim foarte atenţi. Noi vom citi ce a spus Pavel în 1 Cor. 11.


Citim mai departe din Ef. 4: 5-6: „Este un singur Domn, o singură credinţă, un singur botez. Este un singur Dumnezeu şi Tată al tuturor, care este mai presus de toţi, care lucrează prin toţi şi care este în toţi”. Acum vă rog să ascultaţi foarte atent. Aici avem descris ce s-a întâmplat în dimineaţa Paştelui. Citim Ef. 4 de la v. 8 la 10: „De aceea este zis: «S-a suit sus, a luat robia roabă şi a dat daruri oamenilor.» Şi acest: «S-a suit» ce înseamnă decât că înainte Se pogorâse în părţile mai de jos ale pământului? Cel ce S-a coborât, este acelaşi cu Cel ce S-a suit mai presus de toate cerurile ca să umple toate lucrurile”.


Fraţi şi surori, sfinţii din Vechiul Testament au trebuit să aştepte jos. A fost ca o închisoare. Ei trebuiau să aştepte până când jertfa avea să fie adusă, până când Sângele noului legământ avea să fie vărsat, ca să elibereze, să răscumpere şi să dăruiască mântuirea lui Dumnezeu. Domnul nostru nu doar a murit, ci, în Duhul, S-a coborât în părţile cele mai de jos ale pământului şi a propovăduit puternic ceea ce s-a întâmplat. Şi pentru toţi din întregul Vechi Testament care şi-au pus încrederea lor în Domnul, acela a fost ceasul şi aceea a fost ziua pe care Domnul a făcut-o pentru ei. Astfel este dată mărturia în Mat. 27:53: „Ei au ieşit din morminte, după învierea Lui, au intrat în sfânta cetate şi s-au arătat multora”. Învierea sfinţilor din perioada Vechiului Testament a fost o realitate divină în legătură cu învierea iubitului nostru Domn. Domnul nostru nu doar a spus: „Eu sunt Învierea şi Viaţa”, ci El este Învierea, El este Viaţa şi El a dovedit aceasta. Când va avea loc prima înviere, El va veni din nou. El care este Învierea, El a scos afară boldul morţii şi a zdrobit capul Şarpelui.


Fraţi şi surori, în iubitul nostru Domn, noi avem totul. Fără El n-avem nimic; cu El avem totul. De aceea este scris: „Cum nu ne va da fără plată, împreună cu El, toate lucrurile?” (Rom. 8:32).


Aici în Ef. 4 avem scris că El a luat robia roabă şi a dat daruri oamenilor. Iar în vers. 11 şi 12 este scris: „Şi El a dat pe unii apostoli; pe alţii, proroci; pe alţii, evanghelişti; pe alţii, păstori şi învăţători, pentru desăvârşirea sfinţilor, în vederea lucrării de slujire, pentru zidirea trupului lui Hristos”. Fiecare dar şi fiecare slujbă pe care Dumnezeu o pune în Biserică este gândită întotdeauna pentru zidire; niciodată pentru distrugere, ci întotdeauna pentru zidire. 


Pavel a avut ceva deosebit în inima lui, lucru pe care la exprimat în 2 Cor. 11 unde ne este arătat că Biserica va fi înfăţişată înaintea Domnului ca o fecioară curată. 2 Cor. 11:2: „Căci Sunt gelos de voi cu o gelozie după voia lui Dumnezeu, pentru că v-am logodit cu un Bărbat, ca să vă înfăţişez înaintea lui Hristos ca pe o fecioară curată”.


Fraţi şi surori, aceasta este dorinţa a unui adevărat sol al lui Dumnezeu, ca nu doar el să fie pregătit când Domnul revine, ci ca toţi aceia care fac parte din Biserica Domnului să fie pregătiţi. Știm că fratele Branham a avut o viziune deosebită, când el a văzut cum Biserica Mireasă a ieşit din cadenţă. Apoi, în final, ea a reintrat în cadenţă. Eu nu am griji pământeşti, dar sunt îngrijorat din pricina Bisericii pentru care Domnul Şi-a dat viaţa şi Şi-a vărsat Sângele. Domnul pretinde pentru Sine această gloată răscumpărată prin Sânge. Toţi ceilalți pot merge mai departe pe căile lor proprii, ei pot crede ceea ce doresc. Mă gândesc acum la tot ceea ce se face din predicile fratelui Branham, cum sunt scoase din context citate, iar Sfânta Scriptură este lăsată deoparte. De aici decurg toate neînţelegerile.


În Luca 24 noi avem tabloul biblic cu Domnul înviat, care a început cu Moise, a continuat cu Prorocii şi cu Psalmii şi a încheiat spunând că totul s-a împlinit după cum a fost scris şi până astăzi încă este scris.


Cum este posibil ca oamenii să pretindă că Domnul a venit în anul 1963, că El a părăsit tronul de har? Numai pentru că fratele Branham a spus: „Acum Mielul părăseşte tronul de har, ia Cartea ca să-i deschidă cele şapte peceţi”. Dar fratele Branham a văzut acelaşi lucru pe care l-a văzut Ioan pe insula Patmos. În anul 1963 niciun Miel n-a părăsit tronul de har. Dumnezeu a descoperit în anul 1963 ceea ce era scris în peceți și a arătat-o în detaliu. Cât de clar şi răspicat a vorbit fratele Branham despre ceea ce s-a întâmplat în primele patru peceţi; Cât de clar a vorbit despre ceea ce s-a întâmplat în a cincea pecete şi încă se va mai întâmpla. Şi cât de clar a spus el că pecetea a cincea şi a şasea sunt cu privire la necazul cel mare care are loc după răpire.


Eu am citit predicile fratelui Branham, le-am tradus şi ştiu ceea ce a vrut el să spună. Şi de aceea durerea din interiorul meu este atât de mare când fraţii se referă la fratele Branham, dar ei spun ceea ce au în mintea lor despre şapte tunete, şapte peceţi, ş.a.m.d. Atunci pentru mine este o durere aproape insuportabilă. Toate prigoanele, tot ceea ce se spune despre mine sau despre noi sunt nimic în comparaţie cu marea durere ce mi-o cauzează unii când se referă la fratele Branham, dar nu iau citatele ca să le aducă în Scriptură. Cu adevărat trebuie să citeşti până la sfârşit ca să vezi că fratele Branham a spus în pecetea a şaptea: „Domnul mai este pe tronul de har; noi încă mai suntem în timpul harului”. Iubiţilor, este atât de important, dar am nădejdea că voi înţelegeţi durerea mea. Eu doresc ca iubitului nostru Domn să-I fie înfăţişată o Mireasă fără pată şi fără zbârcitură. Şi am curajul să spun că în Biserica Dumnezeului celui viu nu există nicio învăţătură străină rătăcitoare, ci doar învăţătura adevărată a sfintei Scripturi. Noi am spus aceasta nu demult: când are loc pecetluirea atunci poate fi pecetluit doar ceea ce a dăruit Dumnezeu. Dumnezeu nu poate pecetlui nicio rătăcire. Dumnezeu poate pecetlui doar Cuvântul descoperit în ucenicii Lui. Şi ucenicii Lui cred numai ce este scris în Cuvântul lui Dumnezeu.


Dacă în scurt timp voi mă amintiţi în rugăciunea voastră atunci vă rog să includeţi aceste lucruri care mă îngrijorează şi rugaţi-L pe Dumnezeu ca El să dăruiască o schimbare. Pentru că chemarea afară, se pare, ca şi cum ar fi avut deja loc. Ultimii mai sunt chemaţi. Acum este vorba despre toţi care au primit slujba fratelui Branham. Poate trebuie s-o mai repet odată: nu mă priveşte pe mine, ci priveşte slujba.


Pavel a scris aici, că slujba harului i-a fost dată direct de la Dumnezeu, i-a fost pusă pe umeri o însărcinare obligatorie, pentru Biserică, ca să împărtăşească cu Biserica ceea ce Dumnezeu îi are de spus. Ce a fost cu fratele Branham? Un proroc al Cuvântului care ne-a adus înapoi la Cuvânt. De ce Domnul i-a spus: „Depozitează hrana! Depozitează hrana!”? Fraţilor şi surorilor, el niciodată n-a primit porunca să împartă hrana, ci el a primit însărcinarea doar să depoziteze hrana.


Acest lucru îl spun înaintea atotputernicului Dumnezeu: eu n-am ştiut nimic că Domnul va vorbi cu mine sau cu altcineva. Eu am ştiut că Domnul a vorbit cu fratele Branham, cu prorocul, acest lucru l-am ştiut cu toţii. Dar că El îmi va vorbi cu o voce pătrunzătoare, poruncitoare, nu cu o voce obişnuită, ca într-o conversaţie, ci mi-a vorbit ca o poruncă: „Robul Meu, timpul tău pentru acest oraş se va încheia în scurt timp. Te voi trimite în alte oraşe să propovăduieşti Cuvântul Meu”. Aceste cuvinte sunt la fel de adevărate ca fiecare Cuvânt din sfânta Scriptură. Dar aceasta n-a fost totul. Când eu m-am putut ridica, m-am uitat pe fereastră, şi am spus: „Doamne, ei nu mă vor asculta. Ei au totul din belşug, ei nu sunt pregătiţi să asculte”. Atunci, de sus, din dreapta, din nou, cu o voce poruncitoare, a venit următoarea vorbire a Domnului rostită cu un glas poruncitor: „Robul Meu, va veni o mare foamete. Depozitează hrana. Pentru că atunci tu vei sta în mijlocul poporului şi vei împărţi hrana”.


Generaţia tânără nu ştie nimic despre ceea ce a avut loc în ţara noastră în acel timp. Cine a ştiut că în august 1961 tancurile americane şi cele ruseşti vor sta faţă-n faţă la poarta Brandemburg? Şi preşedintele american Kennedy a spus: „Eu voi face un exemplu din Berlin”. Noi nu ştiam ce se va întâmpla în ziua următoare. Aceste lucruri se întâmplau înainte de 2 aprilie 1962. Noi toţi eram într-o tensiune, nu ştiam ce se va întâmpla în ţară. Ceea ce noi am făcut a fost că am cumpărat hrană pământească şi am depozitat-o în pivniţă; am umplut pivniţa şi n-a venit nicio foamete, dar a venit un mare necaz peste mine şi eu am spus Domnului: „Eu nu mai pot trăi, nu mai pot predica. Tu ai spus că va veni o foamete şi n-a venit. Ia-mi viaţa! Eu nu mai pot”. Apoi a urmat zborul peste ocean şi discuţia pe care am avut-o cu fratele Branham. El a repetat în limba engleză tot ceea ce Domnul îmi spusese în limba germană. Apoi el mi-a mai spus: „Tu ai înţeles greşit ce ţi-a spus Domnul. Tu ai crezut că va veni o foamete pământească şi voi aţi depozitat hrană pământească. Dar Dumnezeu va trimite o foame după auzirea Cuvântului Său, şi hrana pe care trebuie s-o depozitezi este Cuvântul făgăduit pentru acest timp şi este conţinută în predicile care au fost înregistrate pe benzi. Acest lucru l-a spus fratele Branham, şi de aceea slujba pe care o avem acum este într-o legătură directă cu slujba fratelui Branham. El a propovăduit toate adevărurile biblice, dar după plecarea lui Acasă aceste adevăruri biblice au fost purtate pe întregul pământ şi Dumnezeu a trimis o mare foame după Cuvântul Său. De aceea suntem mulţumitori că noi nu ne jucăm de-a religia şi nu avem adunări carismatice. Ci noi ne adunăm înaintea Feţei lui Dumnezeu, ascultăm Cuvântul lui Dumnezeu şi ne lăsăm aduşi în conformitate cu Cuvântul şi ştim că noi care astăzi aparţinem de Biserica Mireasă noi trăim ceea ce Dumnezeu este pe cale să facă în Biserica Lui în lucrarea de încheiere de pe pământ, când El aduce totul înapoi în starea corectă.


În cuprins, putem spune înaintea Feţei lui Dumnezeu că am primit har înaintea Lui, că noi am înţeles corect tot ceea ce a propovăduit fratele Branham, că noi am putut aduce totul înapoi în sfânta Scriptură şi ştim că Biserica Mireasă este o Biserică a Cuvântului; nu este o grămadă de pietre, ci este o Biserică a Dumnezeului celui viu, zidită pe fundamentul apostolilor şi prorocilor, unde Însuşi Isus Hristos este piatra de temelie; şi Biserica este şi rămâne stâlpul şi temelia adevărului. Până astăzi n-a trebuit să retractăm nimic din ceea ce am propovăduit, ci noi am vestit ceea ce Dumnezeu a spus în Cuvântul Său şi Domnul a permis să cadă în inimile voastre.


Înainte de încheiere, mai citim următorul verset din 2 Cor. 11:3, unde vedem temerea lui Pavel: „Dar mă tem ca, după cum şarpele a amăgit pe Eva cu şiretlicul lui, tot aşa şi gândurile voastre să nu se strice de la curăţia şi credincioşia care este faţă de Hristos”. Fraţilor, surorilor, să fim foarte atenţi cui îi dăruim ascultare, să fim atenţi cine ne vorbeşte!


Vers. 4: „În adevăr, dacă vine cineva să vă propovăduiască un alt Isus pe care noi nu l-am propovăduit sau dacă este vorba să primiţi un alt duh pe care nu l-aţi primit sau o altă Evanghelie pe care n-aţi primit-o, of, cum îl îngăduiţi de bine!”. Nu! Noi nu îngăduim aşa ceva, nu!


Nu ştiu dacă aici sunt unii care ştiu că în anul 1976 a fost aici un frate din New York care a vrut să ne informeze despre „învăţătura celor şapte tunete” şi m-a rugat să-i pun la dispoziţie un timp pentru aceasta. Iar eu i-am spus: „Mai întâi vino cu mine în camera alăturată”; şi el a spus pe scurt ceea ce dorea el să propovăduiască. Atunci eu i-am spus: „Frate scump, fii normal. Stai jos şi ascultă”. Cu adevărat este aşa că Dumnezeu trebuie să dăruiască har şi noi suntem foarte, foarte mulţumitori.


Aceasta eu o mai spun încă o dată înaintea Feţei lui Dumnezeu: nu există niciun frate pe pământ care să preţuiască atât de mult pe fratele Branham şi slujba lui aşa cum o fac eu. Eu sunt sută la sută convins că el a fost prorocul pe care Domnul nostru l-a trimis înainte: „Iată, vă voi trimite pe prorocul Ilie, înainte de a veni ziua Domnului..”. Dar ce a făcut Ilie? Făina din oală nu trebuia să scadă şi untdelemnul din urcior nu trebuia să se împuţineze. Ilie n-a adunat doar cele doisprezece pietre şi a rezidit altarul, ci el a venit şi a binecuvântat şi făina n-a scăzut din oală. Ei au putut face mai departe aluat pentru pâini şi undelemnul nu s-a împuţinat. Untdelemnul nu s-a împuţinat din urcioare.


Dumnezeu ne-a dăruit totul. El ne-a pregătit masa bogat şi ne-a adus înapoi la început şi-I suntem mulţumitori pentru aceasta. Dar aşa cum am scris în ultima scrisoare circulară, şi Ioan a fost atât de copleşit de ceea ce el a trăit, încât a vrut să se închine îngerului; dar apoi a venit corectarea. Toată lauda şi închinarea Îi aparţine singurului Dumnezeu. Suntem mulţumitori pentru toate vasele, pentru toţi aceia pe care Dumnezeu i-a putut folosi. Dar mai presus de toate Îi suntem mulţumitori iubitului nostru Domn, la a cărui înviere ne gândim astăzi într-un mod deosebit. El a luat puterea morţii, a înviat şi biruinţa Lui este biruinţa noastră. Unde îţi este biruinţa, iadule? Unde îţi este boldul, moarte? Mulţumiri fie aduse lui Dumnezeu, care ne-a dat biruinţa prin Domnul nostru Isus Hristos, prin har!


Fraţi şi surori, chiar dacă Cuvântul este propovăduit în slăbiciune, el rămâne puterea lui Dumnezeu. Propovăduirea Cuvântului crucii este o nebunie pentru cei ce sunt pe calea pierzării: dar pentru aceia care suntem salvaţi, mântuiţi, este puterea lui Dumnezeu. Fie ca astăzi să fie cu adevărat aşa.


Iubiţi fraţi şi surori, vă rog să ascultaţi încă o dată cu atenţie. Fie ca astăzi să se întâmple cu noi toţi lucrul pentru care a murit Domnul nostru pe crucea Golgotei. Fie ca astăzi, toţi, să primiţi iertarea, împăcarea, harul şi mântuirea, de la primul până la ultimul. Aceasta este ziua pe care Domnul a făcut-o pentru noi şi ne-a dăruit-o. Nu să ne gândim doar la Golgota, ci astăzi să trăim prin credinţă ceea ce s-a întâmplat acolo pentru noi, pentru ca astăzi să se întâmple cu noi, aici. Şi aşa cum am auzit: să mori cu Hristos: „Acum nu mai trăiesc eu, ci Hristos trăieşte în mine. Şi viaţa, pe care o trăiesc acum în trup, o trăiesc în credinţa în Fiul lui Dumnezeu...” pentru ca tot ceea ce Dumnezeu ne-a dăruit nouă prin Golgota până la înviere şi ridicarea în slavă să fie trăit. Atât de sigur cum Domnul a înviat, tot atât de sigur toţi cei care au adormit în Isus Hristos vor învia la prima prima înviere şi noi care vom fi rămas în viaţă vom fi transformaţi. Aceasta este o realitate divină. Nimeni n-are nicio influenţă asupra acestui eveniment. Dumnezeu a planificat aşa şi aşa va fi. Ridicarea Lui în slavă este garanția pentru ridicarea noastră în slavă, că noi vom fi ridicaţi la cer şi vom fi la Domnul pentru totdeauna. Aşa cum am citit din Matei 26 de la v. 28: „..Vă spun că de acum încolo nu voi mai bea din acest rod al viţei, până în ziua când îl voi bea cu voi, voi care sunteţi adunaţi acum înaintea Mea, cu voi care Mă urmaţi, cu voi care Mă credeţi, voi serba Cina cu voi în Împărăţia Tatălui Meu”. Cu Avraam, Isaac şi Iacov, cu toţi din Vechiul şi Noul Testament care vor fi şi ei acolo.


Fraţi şi surori, primiţi-o ca o siguranţă a credinţei. Nu doar prin credinţă, ci cu o siguranţă deplină, noi care acum suntem adunaţi înaintea Feţei Domnului, în teamă şi respect, Îl urmăm pe El, Îl credem pe El că vom avea parte de cină împreună cu El în Odaia de nuntă; şi facem parte din gloata despre care este scris: „Mireasa Lui s-a pregătit! Şi i s-a dat să se îmbrace cu in subţire, strălucitor, şi curat” (Apoc. 19:7-8).


Să cuprindem încă o dată. Domnul nostru ne-a iubit atât de mult, a venit la noi şi a luat asupra Lui toată pedeapsa noastră, suferinţele, durerile noastre şi le-a purtat pe cruce, iar noi suntem liberi. Iar noi putem vesti biruinţa crucii, biruinţa Domnului nostru. Primiţi-o prin credinţă! S-o mai repet încă o dată. Tineri şi bătrâni, mici şi mari, din fiecare popor, din fiecare naţiune, din fiecare seminţie, din fiecare culoare – pentru că Dumnezeu, în Hristos, a făgăduit că-i va binecuvânta pe toţi, aşa cum El i-a binecuvântat pe toţi în Avraam – toţi care acum aud adevăratul Cuvânt şi sunt legaţi cu Dumnezeu, ei trăiesc ceea ce face Domnul în prezent. Nu vă îngrijoraţi de nimic. El va desăvârşi lucrarea Lui.


Voi încheia cu Rom. 9 din care vom citi încă o dată binecunoscutul verset 28. Rom. 9:28: „Căci Domnul va împlini pe deplin şi repede pe pământ cuvântul Lui” (Domnul va face o lucrare scurtă și puternică – lb. germană). Şi aceasta se va întâmpla în timpul nostru. Revenirea Domnului este foarte aproape. Să rămânem cu toţii treji. Viaţa pământească îşi continuă cursul, dar în domeniul duhovnicesc noi suntem legaţi cu Domnul: dragostea interioară faţă de Dumnezeu, dragostea interioară faţă de Cuvânt şi dragostea interioară unii faţă de alţii. Domnul Îşi desăvârşeşte lucrarea Lui în zilele noastre. Aşa cum atunci El a desăvârşit lucrarea de creaţie tot aşa acum El desăvârşeşte lucrarea Lui de răscumpărare cu gloata răscumpărată prin Sânge. Gândiţi-vă la 2 Corinteni. Nu plecaţi urechea niciunui om, ci deschideţi-I urechea voastră numai Domnului, ca să se împlinească cuvintele: „Cine are urechi, să asculte ce zice Bisericilor Duhul”. Nu ceea ce spune cineva, ci ceea ce spune Bisericilor Duhul. Şi Duhul va spune de fiecare dată ceea ce este scris în Cuvânt, pentru că Cuvântul a fost inspirat de Duhul lui Dumnezeu. El vorbeşte cu noi prin Cuvânt şi Domnul desăvârşeşte lucrarea Lui cu gloata răscumpărată prin Sânge. Lăudat şi cinstit să fie Domnul nostru în vecii vecilor. Aleluia. Amin.


Să ne ridicăm în picioare ca să-I mulţumim Domnului. Să avem un ceas de dedicare cu toţi aceia care vor să-L mai trăiască pe Domnul. Nu ştiu dacă toţi pot veni în faţă, dar acum să fie un ceas de dedicare cu o rugăciune interioară în noi toţi pentru ca Domnul să aducă în noi la încheiere lucrarea isprăvită de răscumpărare şi noi să trăim desăvârşirea împreună.


În timp ce ne plecăm capetele în rugăciune, ne cercetăm interiorul nostru şi spunem: „Doamne, dăruieşte-mi har. Permite-mi să fiu prezent la revenirea Ta, doresc să aparţin de acea gloată care ascultă acum de glasul Tău; spălat în Sângele Mielului, sfinţit în Cuvântul adevărului şi pecetluit cu Duhul Sfânt pentru ziua schimbării trupului”. Totul va fi descoperit în scurt timp. Noi suntem foarte aproape de sfârşit, dar de fiecare dată trebuie repetat şi accentuat: haidem să rămânem treji.


Fie ca acum Dumnezeu să-i binecuvânteze pe toţi în Noua Zeelandă,  Australia, Canada, Statele Unite, Africa de Sud, toată Africa, în toate locurile, pe toate continentele. Fie ca binecuvântarea atotputernicului Dumnezeu să fie descoperită. Fie ca toţi aceia care nu spun ceea ce are de spus Duhul, Bisericii, prin Cuvânt, toţi aceia să tacă.


Iubite Domn, primeşte pe poporul Tău. Fie ca întreaga Ta Biserică să-Ţi fie dedicată. Iubite Domn, Tu ai dat făgăduinţa că vei serba Cina. Tu l-ai trimis pe robul Tău cu mesajul Tău, Tu ne-ai adus înapoi la original, la început, la fundamentul apostolilor şi prorocilor. Dăruieşte-ne aceeaşi putere aşa cum a fost descoperită atunci la început. Doamne, dăruieşte har. Noi credem aşa cum zice Scriptura şi suntem mulţumitori pentru aceasta. Tu ai făcut totul. Tu ai luat robia roabă şi ai dăruit daruri oamenilor, Tu ai adus Biserica la viaţă, Tu ai pus în Biserică slujbele şi darurile cuvenite, Te-ai îngrijit pentru zidirea Bisericii.


Iubite Domn, Tu, în timpul nostru, l-ai trimis pe robul, prorocul Tău, cu mesajul Tău şi-Ţi mulţumim că noi putem purta acest mesaj până la marginile pământului. Dumnezeule, acest ceas Îţi este dedicat Ţie, aceasta este ziua pe care Tu ai făcut-o.


Rămâneţi unde sunteţi, dar ridicaţi-vă mâinile. Să ne dedicăm cu toţii viaţa noastră Domnului. Cu toţii ne ridicăm mâinile noastre la Domnul nostru.


Iubite Domn, Tu ai pe pământ o gloată răscumpărată prin Sânge. Astăzi noi cei de aici şi pe întreg pământul suntem adunaţi înaintea Feţei Tale ca să auzim cuvintele Tale, să credem aşa cum zice Scriptura, ca să trăim tot ceea ce ne-ai dăruit prin Golgota. Iubite Domn, binecuvântează gloata răscumpărată prin Sânge cu fiecare binecuvântare care este în locurile cereşti şi încoronează-ne pe toţi cu har şi milă. Ţie, atotputernicului Dumnezeu, Îţi mulţumim în Numele sfânt al lui Isus. Aleluia.


Fraţi şi surori, ne luăm câteva momente ca, împreună, să-I mulţumim Domnului. Nimeni să nu fie prea zgomotos. Nu faceţi mare gălăgie, dar, împreună, să-I mulţumim Domnului şi fratele Borg Îi va mulţumi Domnului împreună cu noi. Noi cu toţii Îi mulţumim Domnului şi ne rugăm.


Cei care doresc să se lase botezaţi vă rog veniţi acum în faţă. Vă rog să mă amintiţi în rugăciunile voastre. Gândiţi-vă la mine în rugăciunile voastre pentru următoarea călătorie. Trebuie să fiu puţin mai atent fiindcă dacă facem de cunoscut călătoriile unde vor avea loc adunările, atunci sunt unii oameni care n-au intenţii bune cu noi. Laude şi mulţumiri Domnului. Lăudat să fie Domnul nostru! Lăudat să fie Domnul nostru! Lăudat să fie Domnul nostru!Aleluia! Lăudat să fie Dumnezeul nostru.


Ieri am accentuat că credinţa este legată cu fapta. Domnul a spus: „Cine va crede şi se va boteza va fi mântuit” (Marcu 16:16). Botezul este legat cu ascultarea şi noi trebuie să fim ascultători. Voi cu toţii credeţi în Isus Hristos ca fiind Mântuitorul şi Răscumpărătorul vostru. Voi L-aţi acceptat şi L-aţi primit ca Stăpân în viaţa voastră. Domnul Dumnezeu să vă binecuvânteze! După serviciul divin ne vom duce la bazinul pentru botez. Fratele Miskys se va ruga împreună cu voi. Amin.


Dumnezeu să-i binecuvânteze pe toţi din toate popoarele şi din toate limbile, în Numele sfânt al lui Isus. Amin.

